Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen muun kuin vähäisen muutoksen hyväksymistä koskevan hakemuksen julkaiseminen

(2021/C 93/07)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”PERA MANTOVANA”

EU-nro: PGI-IT-01533-AM01 – 19.7.2018

SAN ( ) SMM (X)

1. Hakijaryhmä ja oikeutettu etu

C.OR.MA. Soc. Coop. Via Cantone, 20, San Giovanni del Dosso (MN), Italia

Puhelin: +39 0386757323

Faksi: +39 0386757921

pera@opcorma.it

corma@pec.confcooperative.it

C.OR.MA. Soc. Coop., jonka päätoimipaikka on Via Cantone, 20, San Giovanni del Dosso (MN), on oikeutettu esittämään muutoshakemuksen 14. lokakuuta 2013 annetun maatalous-, elintarvike- ja metsätalousministeriön asetuksen nro 12511 13 §:n 1 momentin nojalla.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☒ Maantieteellinen alue

☒ Alkuperätodisteet

☒ Tuotantomenetelmä

☒ Yhteys maantieteelliseen alkuperään

☒ Merkinnät

☒ Muu (pakkaukset, valvontaelin, merkintä)

4. Muutoksen/muutosten tyyppi

☐ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☒ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen kuvaus

– Nykyisen tuote-eritelmän 1 artikla

”Suojattu maantieteellinen merkintä ”Pera Mantovana”, johon liitetään jokin jäljempänä olevassa 2 artiklassa mainituista lajikenimistä, on varattu hedelmille, jotka täyttävät tässä tuote-eritelmässä esitetyt edellytykset ja vaatimukset.”

on muutettu seuraavaan muotoon:

”Suojattu maantieteellinen merkintä ”Pera Mantovana” on varattu hedelmille, jotka täyttävät tässä tuote-eritelmässä esitetyt edellytykset ja vaatimukset.”

Ilmaisu ”johon liitetään jokin jäljempänä olevassa 2 artiklassa mainituista lajikenimistä” poistetaan, koska rekisteröity nimi on ”Pera Mantovana” eivätkä tuote-eritelmässä luetellut lajikenimet kuulu rekisteröityyn nimeen, kuten nykyisen sanamuodon perusteella voisi virheellisesti olettaa.

– Nykyisen tuote-eritelmän 2 artikla ja DOOR-tietokannassa saatavilla olevan yhteenvedon kohta 5.a

Virkkeet

”Merkintä ”Pera Mantovana” viittaa yksinomaan seuraavien päärynälajikkeiden hedelmiin: Abate Fetel, Conference, Decana del Comizio, Kaiser, Max Red Bartlett ja Williams.”

sekä

”Williams-, Max Red Bartlett-, Conference-, Decana del Comizio-, Abate Fetel- ja Kaiser-päärynälajikkeiden hedelmät, jotka on viljelty sopivilla alueilla muilla kuin laajaperäisen viljelyn menetelmillä.”

on muutettu seuraavaan muotoon:

”Merkintä ”Pera Mantovana” viittaa yksinomaan seuraavien päärynälajikkeiden hedelmiin: Abate Fetel, Conference, Decana del Comizio, Kaiser, Max Red Bartlett, Williams, Carmen ja Santa Maria.”

Luetteloon on lisätty Carmen- ja Santa Maria -lajikkeet.

Pera Mantovana (SMM) -hedelmien saatavuuden aikaistamiseksi ja lajikeluettelon päivittämiseksi sallittujen lajikkeiden luetteloon ehdotetaan lisättäviksi lajikkeet Carmen ja Santa Maria, jotka korjataan varhaisessa vaiheessa satokautta. Kuten muutkin SMM-tuotteen nykyiseen tuote-eritelmään sisältyvät lajikkeet, myös Carmen ja Santa Maria kuuluvat alueella historiallisesti viljeltyihin lajikkeisiin, mutta ne eivät ole aiemmin olleet sallittujen lajikkeiden joukossa rajallisten tuotantomäärien takia. Näiden lajikkeiden kysyntä on kuitenkin kasvanut viime vuosina, mikä johtuu niiden varhaisemmasta korjuuajankohdasta.

Muutos koskee myös DOOR-tietokannassa saatavilla olevan yhteenvedon kohtaa 5.a, ja se on lisätty yhtenäisen asiakirjan 3.2 kohtaan.

– Nykyisen tuote-eritelmän 6 artikla

Teksti

”Pera Mantovana -päärynöillä on oltava kulutukseen saatettaessa seuraavat ominaisuudet: Abate Fetel epikarppi: väri vaaleanvihreästä kellertävään, kantauurteessa ja kukkaperän ympärillä ruosteenruskeita täpliä; muoto: kalebassin muotoinen, pitkänomainen; koko: halkaisija vähintään 65 mm; hedelmän keskimääräinen paino: vähintään 260 g; sokeripitoisuus: (Brix) 11°; kovuus: 5; maku: makea. Conference epikarppi: väri vihertävän keltainen, kantauurteen ympärillä laajasti ruosteenruskeita täpliä, jotka kattavat usein noin kolmasosan hedelmän pinnasta sen alaosassa; muoto: päärynän muotoinen, usein symmetrinen; koko: halkaisija 60 mm; hedelmän keskimääräinen paino: vähintään 158 g; sokeripitoisuus: (Brix) 11°; kovuus: 5,5; maku: makea. Decana del Comizio epikarppi: sileä, väri vaaleanvihreästä kellertävään, auringon puolelta usein vaaleanpunainen, hajanaisia ruosteenruskeita täpliä; muoto: keilamainen; koko: halkaisija vähintään 70 mm; hedelmän keskimääräinen paino: vähintään 240 g; sokeripitoisuus: (Brix) 11°; kovuus: 4; maku: makean aromaattinen. Kaiser epikarppi: karhea, kauttaaltaan ruosteenruskea; muoto: kalebassin tai päärynän muotoinen; koko: halkaisija vähintään 65 mm; hedelmän keskimääräinen paino: vähintään 250 g; sokeripitoisuus: (Brix) 11°; kovuus: 5,7; maku: malto koostumukseltaan hienostunut, mehukas, suussa sulava ja hyvän makuinen. Williams ja Max Red Bartlett epikarppi: sileä, pohjaväriltään keltainen, vaihtelevasti vaalean- tai kirkkaanpunaista, toisinaan raidallista pintaväritystä; raidallista pintaväritystä; muoto: pienen kvittenin tai päärynän muotoinen; koko: halkaisija vähintään 60 mm; hedelmän keskimääräinen paino: vähintään 185 g; sokeripitoisuus: (Brix) 11°; kovuus: 6,5; maku: makean aromaattinen.

on muutettu seuraavaan muotoon ja siirretty muutetun tuote-eritelmän 2 artiklaan:

Pera Mantovana -päärynöillä on oltava kulutukseen saatettaessa seuraavat ominaisuudet: Abate Fetel epikarppi: väri vaaleanvihreästä kellertävään, kantauurteessa ja kukkaperän ympärillä ruosteenruskeita täpliä; muoto: kalebassin muotoinen, pitkänomainen; koko: halkaisija vähintään 60 mm; vähimmäissokeripitoisuus: (Brix) 11°; kovuus enintään: 5,5/0,5 kg/cm2. Conference epikarppi: väri vihertävän keltainen, kantauurteen ympärillä laajasti ruosteenruskeita täpliä, jotka kattavat usein noin kolmasosan hedelmän pinnasta sen alaosassa; muoto: päärynän muotoinen, usein symmetrinen; koko: halkaisija vähintään 60 mm; vähimmäissokeripitoisuus: (Brix) 11°; kovuus enintään: 5,5/0,5 kg/cm2. Decana del Comizio epikarppi: sileä, väri vaaleanvihreästä kellertävään, usein vaaleanpunertavia sävyä, hajanaisia ruosteenruskeita täpliä; muoto: keilamainen; koko: halkaisija vähintään 70 mm; vähimmäissokeripitoisuus: (Brix) 11°; kovuus enintään: 4,5/0,5 kg/cm2. Kaiser epikarppi: karhea, kauttaaltaan ruosteenruskea; muoto: kalebassin tai päärynän muotoinen; koko: halkaisija vähintään 60 mm; vähimmäissokeripitoisuus: (Brix) 11°; kovuus enintään: 6,0/0,5 kg/cm2. Williams ja Max Red Bartlett epikarppi: sileä, pohjaväriltään keltainen, vaihtelevasti vaalean- tai kirkkaanpunaista, toisinaan raidallista pintaväritystä; muoto: pienen kvittenin tai päärynän muotoinen; koko: halkaisija vähintään 60 mm; vähimmäissokeripitoisuus: (Brix) 11°; kovuus enintään: 7,0/0,5 kg/cm2.”

Kaikkien lajikkeiden ominaisuuksien kuvauksiin on tehty seuraavat muutokset:

— Maininta hedelmän keskimääräisestä painosta on poistettu, koska se on suoraan sidoksissa hedelmän kokoon eikä se ole laatuun liittyvä ominaisuus. Laadun ja kaupallisen arvon määrittää painon lisäksi hedelmän koko.

— Maun kuvaus on poistettu, koska maku on subjektiivinen parametri ja siksi vaikeasti arvioitavissa.

— Kovuutta koskevan parametrin yhteyteen ehdotetaan lisättäväksi sana ”enintään” sekä mittayksikkö (kg), jotta tekstistä käy selvemmin ilmi, että kyseessä on kovuuden enimmäisarvo, joka ei saa ylittyä.

— Selkeyden vuoksi sokeripitoisuuden yhteyteen ehdotetaan lisättäväksi tarkennus ”vähimmäis-”. Tuote-eritelmässä mainitut arvot tarkoittavat näin ollen sokeripitoisuuden alarajaa.

Lisäksi tehdään seuraavat muutokset:

— Abate Fetel: Kokoa on muutettu siten, että uusi vähimmäishalkaisija on 60 mm (aiemmin 65 mm).

— Kaiser: Kokoa on muutettu siten, että uusi vähimmäishalkaisija on 60 mm (aiemmin 65 mm).

Abate Fetel- ja Kaiser-lajikkeiden osalta ehdotetaan hieman pienempää sallittua kokoa, niin että vähimmäishalkaisija on 65 mm:n sijaan 60 mm. Tämä johtuu siitä, että pienempien hedelmäkokojen (yhden henkilön annoskokojen) kysyntä on kasvanut viime vuosina. Pienempiä hedelmiä käytetään erilaisissa ateriapalveluissa, kouluissa (kouluhedelmäjärjestelmä) ja muissa tilanteissa, jossa hedelmiä syödään kodin ulkopuolella.

Kovuutta koskevan parametrin arvoa pyydetään korottamaan seuraavien lajikkeiden osalta: Abate Fetel: 5:stä 5,5:een, Kaiser: 5,7:stä 6:een, Decana del Comizio: 4:stä 4,5:een sekä Williams ja Max Red Bartlett: 6,5:stä 7:ään. Kovuutta koskevalla parametrilla tarkoitetaan kovuuden enimmäisarvoa, joka ilmaistaan kilogrammalla neliösenttimetriä kohden (kg/cm2). Kovuuden enimmäisarvoa on korotettu kahdesta syystä: ensinnäkin tuotetta voidaan säilyttää optimaalisissa olosuhteissa, jolloin se täyttää paremmin kuluttajien laatuodotukset, ja toiseksi sitä voidaan pitää kaupan pidempään, mikä on tärkeää erityisesti silloin, kun tuotetta viedään toiseen maahan.

Lisäksi tekstiin on lisätty seuraavat Santa Maria- ja Carmen-lajikkeiden kuvailevat parametrit edellä mainitun, 2 artiklaa koskevan muutoksen mukaisesti:

”Santa Maria epikarppi: sileä, pohjaväriltään vihertävän keltainen; muoto: päärynän tai typistetyn päärynän muotoinen; koko: halkaisija vähintään 60 mm; vähimmäissokeripitoisuus: (Brix) 11°; kovuus enintään: 6,0/0,5 kg/cm2. Carmen epikarppi: vihreä, jossa vaaleanpunaista väritystä; muoto: kalebassin muotoinen, hieman pitkänomainen; koko: halkaisija vähintään 60 mm; vähimmäissokeripitoisuus: (Brix) 11°; kovuus enintään: 6,0/0,5 kg/cm2.”

Muutos on lisätty yhtenäisen asiakirjan 3.2 kohtaan. Muutoksen tarkoituksena on lisätä nämä lajikkeet ja niiden kemialliset ja fyysiset ominaisuudet SMM-tuotteen ”Pera Mantovana” sallittujen lajikkeiden luetteloon, joka esitetään DOOR-tietokannassa saatavilla olevassa yhteenvedossa.

Maantieteellinen alue

Nykyisen tuote-eritelmän 3 artikla

Maantieteellisellä alueella on toteutettu useita kuntaliitoksia, joiden vuoksi kuntien nimien luetteloon on tehtävä useita muutoksia. Muutokset koskevat seuraavia kuntia:

— Carbonara sul Pon ja Borgofranco sul Pon kuntien yhdistymisen myötä on syntynyt uusi Borgocarbonaran kunta.

— Borgoforten ja Virgilion kuntien yhdistymisen myötä on syntynyt uusi Borgo Virgilion kunta.

— Pieve di Corianon, Reveren ja Villa Poman kuntien yhdistymisen myötä on syntynyt uusi Borgo Mantovanon kunta.

— Sermiden ja Felonican kuntien yhdistymisen myötä on syntynyt uusi Sermide e Felonican kunta.

Tämän vuoksi tuote-eritelmän 3 artikla on muutettu seuraavaan muotoon:

”Tuotantoalue sisältää Mantuan maakunnan päärynänviljelyyn soveltuvat alueet, mukaan lukien seuraavat kunnat: Sabbioneta, Commessaggio, Viadana, Pomponesco, Dosolo, Gazzuolo, Suzzara, Borgo Virgilio, Motteggiana, Bagnolo San Vito, Sustinente, Gonzaga, Pegognaga, Moglia, San Benedetto Po, Quistello, Quingentole, San Giacomo delle Segnate, San Giovanni del Dosso, Schivenoglia, Borgo Mantovano, Ostiglia, Serravalle a Po, Poggio Rusco, Magnacavallo, Borgocarbonara ja Sermide e Felonica.”

Muutos koskee myös DOOR-tietokannassa saatavilla olevan yhteenvedon kohtaa 5.c, ja se on lisätty yhtenäisen asiakirjan 4 kohtaan.

Alkuperätodisteet

– Nykyisen tuote-eritelmän 5 artikla

Kappale

”Lombardian alueen viranomaiset varmistavat edellä 4 artiklassa tarkoitettujen asianmukaisten teknisten edellytysten täyttymisen. ”Pera Mantovanan” tuotantoon sopivat päärynäpuut kirjataan asianmukaiseen rekisteriin, joka laaditaan, saatetaan ajan tasalle ja julkaistaan vuosittain. Jäljennöstä rekisteristä säilytetään kaikissa tuotantoalueeseen kuuluvissa kunnissa. Maatalous-, elintarvike- ja metsätalousministeriö ilmoittaa rekisteröintiä, vuosittaisia tuotantoilmoituksia sekä tuotteiden varmennuksia koskevat menettelyt, joiden tarkoituksena on varmistaa, että kyseisellä maantieteellisellä merkinnällä varustettuja vuosittain hyväksyttäviä ja kaupan pidettäviä tuotteita valvotaan asianmukaisesti ja riittävästi.”

on korvattu seuraavasti ja siirretty 4 artiklaan:

”Kaikkia tuotantovaiheita valvotaan rekisteröimällä tulevat ja lähtevät määrät. Tuotteen jäljitettävyyden varmistamiseksi valvontaelin ylläpitää tähän tarkoitettuja tuottaja- ja pakkaajarekistereitä ja sille tulee ilmoittaa käytetyistä viljelylohkoista sekä tuotantomääristä. Kaikille asianomaisiin rekistereihin merkityille toimijoille tehdään tarkastuksia tuote-eritelmän ja siihen liittyvän, valvontaelimen laatiman valvontasuunnitelman mukaisesti.”

Kappale oli korvattava uudella, jotta tuote-eritelmä on asetuksen (EU) N:o 1151/2012 vaatimusten mukainen.

Tuote-eritelmässä kuvattujen teknisten vaatimusten noudattamisen valvonta ei ole Lombardian alueen viranomaisten vastuulla, vaan siitä vastaa valvontaelin, jonka maatalous-, elintarvike- ja metsätalousministeriö on valtuuttanut tähän tehtävään.

Uusi sanamuoto ei vaikuta säännöksiin, jotka koskevat päärynätarhojen merkitsemistä rekistereihin tai luetteloihin sekä tuotannosta ilmoittamista valvontaelimelle maatalous-, elintarvike- ja metsätalousministeriön hyväksymän asiaankuuluvan valvontasuunnitelman mukaisesti (tämänhetkisten sääntöjen mukaan nämä kuuluvat valvontaelimen hoitamiin tehtäviin).

Näin ollen kappaleeseen tehtävä muutos on muodollinen eikä se vaikuta tähän asti sovellettuihin valvontamenettelyihin.

Tuotantomenetelmä

– Nykyisen tuote-eritelmän 4 artikla

— Seuraava virke on poistettu: ”Kastelu, lannoitus ja muut viljelyyn liittyvät toimenpiteet on suoritettava Lombardian alueen toimivaltaisten viranomaisten vahvistamien sääntöjen mukaisesti.” Viljelykäytännöt ovat osa tuotantoalueen historiallista perinnettä, ja viranomaiset ovat tämän osalta vain tukijan roolissa: niiden tehtävänä on pyrkiä edistämään tuotteen laatua määrittämällä viljelyä koskevia raja-arvoja ja laatimalla sääntöjä integroidun viljelyn varmistamiseksi. Lisäksi tuote-eritelmässä kuvattujen viljelykäytäntöjen noudattamisen valvonta kuuluu edellisessä kohdassa mainitun muutoksen mukaisesti maatalous-, elintarvike- ja metsätalousministeriön valtuuttaman valvontaelimen tehtäviin. Kappaleeseen tehty muutos ei näin ollen vaikuta tähän asti sovellettuihin valvontamenettelyihin.

— Virke ”Sallitut istutusvälit ovat yleisen käytännön mukaisia, ja uusien tarhojen istutustiheys saa olla enintään 5 000 taimea hehtaaria kohti.” on muutettu seuraavaan muotoon: ”Sallitut istutusvälit ovat yleisen käytännön mukaisia, ja istutustiheys saa olla enintään 6 000 taimea hehtaaria kohti.” Hehtaarikohtaista istutustiheyttä on korotettu, ja uusi istutustiheys on enintään 6 000 taimea hehtaaria kohti. Hehtaarikohtaista istutustiheyttä ehdotetaan korotettavaksi 5 000:sta 6 000 taimeen, koska muutoksissa ehdotetaan pystylatvusmenetelmän (spindle) pohjalta kehitetyn pystysuoran kasvatustavan käyttöönottoa. Korottamalla istutustiheyttä tuotantomäärä voidaan mukauttaa edistyneempiin tekniikoihin säilyttäen kuitenkin samalla lopputuotteen laatu tuote-eritelmässä kuvatun mukaisena.

— Virke ”Sallitut vakiokasvatustavat on kehitetty kolmioksaisen Vaso emiliano -kasvatustavan ja sen muunnosten pohjalta. Sallitut tukilankamenetelmät ovat viuhka- ja pystylatvusmenetelmä sekä niiden muunnokset.”

on muutettu seuraavaan muotoon:

”Vakiokasvatustavat on kehitetty kolmioksaisen Vaso emiliano -kasvatustavan ja sen muunnosten pohjalta. Sallitut tukilankamenetelmät ovat viuhka- ja pystylatvusmenetelmä, pystysuora menetelmä sekä niiden muunnokset.”

Pystysuora menetelmä on lisätty kasvatustavaksi, koska se on kehitetty pystylatvusmenetelmän pohjalta.

— Virke ”Päärynäpuut on leikattava vähintään kerran talvessa ja kahdesti kasvukauden aikana.” on muutettu seuraavaan muotoon: ”Päärynäpuut on leikattava vähintään kerran talvessa.” Vaatimus päärynäpuiden leikkaamisesta vähintään kahdesti kasvukauden aikana on poistettu, koska kasvukauden aikainen leikkaaminen on nykyään kielletty kasvien terveyteen liittyvistä syistä: jos versovia oksia leikataan, tulipoltetta aiheuttava Erwinia amylovora -taudinaiheuttaja pääsee tunkeutumaan puuhun helpommin.

— Virke ”Tuholaistorjunnassa on mahdollisuuksien mukaan käytettävä integroituja tai luonnonmukaisia torjuntatoimenpiteitä.” on muotoiltu uudelleen seuraavasti: ”Tuholaistorjunnassa on käytettävä integroituja tai luonnonmukaisia torjuntatoimenpiteitä.” Virkkeen uudelleenmuotoilun myötä täsmennetään, että integroidut tai luonnonmukaiset toimenpiteet ovat viljelijöille pakollisia.

— Virke ”Enimmäistuotos on kaikkien sallittujen lajikkeiden osalta 45 000 kilogrammaa hehtaaria kohti.” on muutettu seuraavaan muotoon: ”Enimmäistuotos on kaikkien sallittujen lajikkeiden osalta 55 000 kilogrammaa hehtaaria kohti.” Hehtaarikohtaista enimmäistuotosta korotetaan kaikkien lajikkeiden osalta 55 000 kilogrammaan. Hehtaarikohtaista enimmäistuotosta ehdotetaan korotettavaksi kaikkien lajikkeiden osalta 45 000:sta 55 000 kilogrammaan, sillä maanviljelyssä viime vuosina käyttöönotettujen uusien teknisten innovaatioiden (muun muassa kastelulannoituksen, uusien perusrunkojen, tiheämmin istutettujen viljelmien ja uusien lajikkeiden) ansiosta tuotoksia voidaan kasvattaa ilman, että tällä on vaikutusta tuotteen ominaispiirteisiin.

— Seuraava virke on poistettu: ”Lombardian alueen viranomaiset vahvistavat vuosittain 15. päivään heinäkuuta mennessä edellä mainittujen sääntöjen rajoissa ja kasvukauden vaihtelut sekä viljelyn ympäristöedellytykset huomioon ottaen ohjeellisen keskimääräisen yksikkökohtaisen tuotantomäärän kullekin 2 artiklassa tarkoitetulle lajikkeelle.” Tuote-eritelmässä määritetään selvästi hehtaarikohtaiset enimmäistuotantomäärät, joita viljelijöiden on noudatettava. Näin ollen tämä Lombardian alueen viranomaisille kuuluva tehtävä on tuote-eritelmässä tarpeeton, joten se ehdotetaan poistettavaksi.

— Virke ”Hedelmät, jotka voidaan merkitä SMM-tunnuksella ”Pera Mantovana”, on säilytettävä käyttäen kylmätekniikkaa.” on muutettu seuraavaan muotoon: ”Hedelmät, jotka soveltuvat merkittäviksi SMM-tunnuksella ”Pera Mantovana” kaupan pitämistä varten, on säilytettävä käyttäen kylmätekniikkaa.” Virke on muotoiltu uudelleen, jotta siinä painotetaan selvemmin tuotteen soveltumista asianomaisella SMM-tunnuksella merkittäväksi.

— Seuraava virke on poistettu: ”Kylmävarastojen kosteus- ja lämpötila-arvojen on oltava asianmukaiset laatuvaatimusten täyttämiseksi.” Tämä virke on syytä poistaa, koska se ei sisällä objektiivisia, mitattavissa olevia parametreja ja on siksi epäselvä ja puutteellinen. Lisäksi varastojen kosteus- ja lämpötila-arvot voivat vaihdella sen mukaan, kuinka kypsiä tuotteita asiakkaat haluavat.

— Virke ”Keväällä kaupan pidettäviksi tarkoitetut lajikkeet Conference, Decana del Comizio ja Kaiser on säilytettävä säätöilmavarastossa.” on muutettu seuraavaan muotoon: ”Keväällä kaupan pidettäviksi tarkoitettujen lajikkeiden (Williams, Max Red Bartlett, Abate Fetel, Conference, Decana del Comizio ja Kaiser) hedelmät on säilytettävä säätöilmavarastossa.” Kyseessä on muodollinen korjaus, jolla täsmennetään, että kohdassa viitataan nimenomaan lajikkeiden hedelmiin. Lisäksi uusien säilytystekniikoiden käyttöönoton myötä myös Williams-, Max Red Bartlett- ja Abate Fetel -lajikkeita voidaan pitää kaupan keväällä, joten ne pyydetään sisällyttämään tuote-eritelmän tähän kohtaan.

Yhteys maantieteelliseen alkuperään

Vuonna 1998 annetut tiedot, joiden perusteella ”Pera Mantovana” pyydettiin lisäämään Euroopan unionin SAN-/SMM-rekisteriin, on lisätty tuote-eritelmään, ja niitä käytetään yhtenäisen asiakirjan 5 kohdassa. Tiedot on sisällytetty DOOR-tietokannassa saatavilla olevan yhteenvedon kohtiin 5.d ja f. Lisäksi ”Pera Mantovanan” rekisteröinnin perustana olevia edellytyksiä on täsmennetty. Koska nämä tiedot sisältyvät jo rekisteröintiasiakirjaan, muutos koskee ainoastaan tekstin muotoilua.

Tekstiin on lisätty seuraavat tiedot:

””Pera Mantovanan” rekisteröintipyyntö perustuu tuotteen laatuun, joka puolestaan on luontoon liittyvien tekijöiden ansiota. Tuotantoalue, jonka perinteinen nimi on Oltrepò Mantovano, kuuluu vanhimpiin ja mielenkiintoisimpiin laatupäärynöiden viljelyalueisiin. Oltrepò Mantovanon alue ja paikallinen historiallinen päärynäntuotanto ovat tiiviisti yhteydessä toisiinsa. Aluetta hallitsee laaja tulvatasanko, jolle on aikojen saatossa kertynyt maa-ainesta useilta valuma-alueilta. Tämä on lisännyt merkittävästi maan mineraalipitoisuutta ja maaperän hedelmällisyyttä, minkä ansiosta siellä kasvatetut päärynät ovat erittäin laadukkaita. Tällä alueella päärynöitä voidaan kasvattaa käyttämättä lainkaan voimaperäisiä menetelmiä, joita maanviljelyssä on teknologisten innovaatioiden myötä otettu viime vuosina käyttöön. Sen sijaan viljelyssä hyödynnetään asianmukaisesti alueen luonnollisia olosuhteita, jotka eroavat merkittävästi ympäröivien alueiden olosuhteista. Lukuisat tieteelliset tutkimukset ovat osoittaneet alueen soveltuvan erityisen hyvin päärynäntuotantoon ja vahvistaneet, että ”Pera Mantovanan” viljelyalueen maaperä on poikkeuksellisen hedelmällistä. Alueen viljelijät ovat kasvattaneet päärynäpuita jo satojen vuosien ajan. Vuosisatojen ajan tätä arvokkaana pidettyä hedelmää kasvatettiin pääasiassa aateliskartanoiden keittiöpuutarhoissa (”broli”). Markkinoiden rakenteiden, kuljetuksen ja varastointimahdollisuuksien parantuessa 1900-luvulla päärynänviljely pääsi kunnolla vauhtiin, mikä johti paitsi tuotantomäärien kasvuun myös laadun parantumiseen.”

Muu

Pakkaukset ja merkinnät

Nykyisen tuote-eritelmän 7 artikla

— Kappale ””Pera Mantovana” on pakattava kulutukseen saattamista varten siten, että tuotteeseen voidaan kiinnittää erityinen merkintä. Pakkausten on kaikissa tapauksissa oltava sinetöityjä siten, että niiden sisältöä ei voi poistaa rikkomatta sinettiä.” on muutettu seuraavaan muotoon: ””Pera Mantovana” on pakattava kaupan pitämistä varten pakkaukseen, johon voidaan kiinnittää erityinen merkintä, jossa on sanat ”Pera Mantovana” sekä ”Indicazione Geografica Protetta” (suojattu maantieteellinen merkintä) tai kirjainlyhenne ”IGP” (SMM). Jos hedelmät myydään pakkauksesta yksittäin, niistä 50 prosenttia on merkittävä tällä merkinnällä, tai mikäli tuote myydään sinetöidyssä pakkauksessa, merkintä voidaan kiinnittää suoraan pakkaukseen.” Seuraava virke on poistettu: ”Pakkausten on kaikissa tapauksissa oltava sinetöityjä siten, että niiden sisältöä ei voi poistaa rikkomatta sinettiä.” Tekstiin on lisätty selvennyksenä, että ”Pera Mantovana” on pakattava pakkaukseen, johon voidaan kiinnittää erityinen merkintä: merkintä kiinnitetään joko yksittäisiin hedelmiin (tällöin 50 prosenttia hedelmistä on merkittävä tällä merkinnällä) tai suoraan pakkaukseen, mikäli tuote myydään sinetöidyssä pakkauksessa. Muutetussa tekstissä otetaan huomioon useita erityyppisiin sallittuihin pakkauksiin liittyviä hankaluuksia. Kaikki pakkaukset eivät sovellu sinetöitäviksi – tällaisia ovat erityisesti suurikokoiset pakkaukset, kuten laarit ja erilaiset suuret laatikot, joista tuotetta myydään irtotavarana. Jotta tuote voidaan varmasti tunnistaa, vähintään 50 prosenttia tällaisiin suurikokoisiin pakkauksiin pakatuista hedelmistä on varustettava tarralla. Sellaiset pakkaukset, joiden sisältämiä hedelmiä ei ole varustettu tarroilla, on sinetöitävä, jotta niiden sisältöä ei voi poistaa rikkomatta sinettiä. Edellä esitetty muutettu kappale on lisätty yhtenäisen asiakirjan 3.5 kohtaan.

— Tekstiin on lisätty seuraava virke, jotta pakkaajat voivat valita pakkauksen vapaasti markkinoiden tarpeiden mukaan. ”Kaikki EU:ssa hyväksytyt ja voimassa olevan lainsäädännön mukaiset pakkaukset ovat sallittuja riippumatta siitä, ovatko ne sinetöityjä (kuten rasiat ja kennot) vai avonaisia (kuten laarit ja erilaiset laatikot).”

— Kappale ”Tuote saatetaan markkinoille elokuun 10. päivän ja seuraavan vuoden toukokuun 31. päivän välisenä aikana seuraavan lajikekohtaisen aikataulun mukaisesti: Abate Fetel: 20. syyskuuta – 10. helmikuuta Conference: 15. lokakuuta – 30. toukokuuta Decana del Comizio: 30. syyskuuta – 30. maaliskuuta Kaiser: 15. syyskuuta – 15. maaliskuuta Max Red Bartlett: 20. elokuuta – 10. marraskuuta Williams: 10. elokuuta – 10. marraskuuta.” on muutettu seuraavaan muotoon: ”Tuote saatetaan markkinoille heinäkuun 15. päivän ja seuraavan vuoden kesäkuun 30. päivän välisenä aikana.” Tuotteen markkinoille saattamiselle asetettuja päivämääriä on muutettu seuraavasti: ”Tuote saatetaan markkinoille heinäkuun 15. päivän ja seuraavan vuoden kesäkuun 30. päivän välisenä aikana.” Virkkeestä on poistettu tarkennus ”seuraavan lajikekohtaisen aikataulun mukaisesti:”, ja sen myötä on poistettu myös kutakin lajiketta koskevat päivämäärätiedot. Tuotteen markkinoille saattamisen ensimmäistä ja viimeistä mahdollista päivämäärää ehdotetaan muutettaviksi seuraavasti:

— Tuotteen markkinoille saattamisen ensimmäinen mahdollinen päivämäärä: 15. heinäkuuta (elokuun 10. päivän sijaan). Aikaistamisen syynä ovat varhaiset Carmen- ja Santa Maria -lajikkeet, jotka pyydetään lisäämään sallittuihin lajikkeisiin. Myös muiden lajikkeiden sadonkorjuuta on ilmaston muuttumisen takia pitänyt aikaistaa viime vuosina yhä useammin.

— Tuotteen markkinoille saattamisen viimeinen mahdollinen päivämäärä: 30. kesäkuuta (toukokuun 31. päivän sijaan). Tämä johtuu ajan mittaan kehitetyistä nykyaikaisista säilytysmenetelmistä, joiden ansiosta tuotetta voidaan säilyttää pidempään laadun kärsimättä. Lisäksi markkinoiden vaatimusten vuoksi on tärkeää, että tarjonta ei ole keskitetty lyhyelle aikavälille. Lajikekohtaiset markkinoille saattamisen päivämäärät liittyvät kunkin vuodenajan sääolosuhteisiin, joissa on kuitenkin yhä enemmän vaihtelua, joten markkinoille saattamista ei ole enää järkevää rajoittaa tarkkojen päivämäärien mukaan.

— Kappale ”Pakkauksiin on merkittävä samankokoisin kirjaimin sanat ”Pera Mantovana”, ”Indicazione Geografica Protetta” (suojattu maantieteellinen merkintä) sekä lajikkeen nimi tässä järjestyksessä. Samassa näkymässä on oltava pakkaajan nimi, toiminimi ja osoite sekä alkuperäinen bruttopaino.” ja yhteenvedon kohdassa 5.h oleva virke ”Tuotteessa on kaupan pidettäessä oltava merkinnät Pera Mantovana ja Indicazione Geografica Protetta sekä mahdollisesti kauppamerkintä.” on muutettu seuraavaan muotoon: ”Pakkauksen etu- tai sisäpuolelle on merkittävä selvästi, helposti luettavassa muodossa ja samankokoisin kirjaimin merkinnät ”Pera Mantovana” sekä ”Indicazione Geografica Protetta” (suojattu maantieteellinen merkintä) tai kirjainlyhenne ”IGP” (SMM). Samaan näkymään voidaan merkitä myös pakkaajan nimi, tavaramerkki tai toiminimi ja osoite sekä lajikkeen nimi.” Merkintöjen ”Pera Mantovana” ja ”Indicazione Geografica Protetta” (suojattu maantieteellinen merkintä) sijoittamista pakkaukseen on täsmennetty. Lisäksi lajikkeen sekä pakkaajan tavaramerkin tai toiminimen ja osoitteen ilmoittaminen pakkauksessa on muutoksen jälkeen vapaaehtoista, ja alkuperäisen bruttopainon ilmoittamista koskeva vaatimus on poistettu, koska sen ilmoittaminen ei ole tavanomaista eikä pakollista tämäntyyppisen tuotteen yhteydessä. Ehdotettu muutos koskee yhtenäisen asiakirjan 3.6 kohtaa.

— Kohtaan on lisätty seuraava kappale: ”Jos tuotetta myydään loppukuluttajalle irtotavarana pakkauksista tai laareista, jotka on varustettu sinetillä tai joiden sisältämät hedelmät on varustettu tarroilla, tuote on sijoitettava erityisesti merkittyihin osastoihin tai säiliöihin, joissa on selvästi näkyvillä samat tiedot, jotka on tuote-eritelmän mukaan merkittävä pakkauksiin tai jotka on merkitty irtotavarana myytäviä yksittäisiä hedelmiä sisältäviin pakkauksiin.” Tämän lisäyksen tarkoituksena on säännellä tuotteen myyntiä sinetillä varustetuista pakkauksista tai laareista ja irtotavarana myytäviä tarroitettuja hedelmiä sisältävistä pakkauksista (tällöin kyseessä on yleensä vähittäismyynnin myyntipisteissä tapahtuva myynti). Lisäyksellä pyritään varmistamaan, että kuluttajalle annetaan kaikki tarvittavat tiedot SMM-tuotteen ”Pera Mantovana” tunnistamiseksi. Lisäys vaikuttaa yhtenäisen asiakirjan 3.6 kohtaan.

— Kappale ”Asianomaisten tuottajien pyynnöstä merkinnöissä voidaan käyttää graafista tunnusta. Tunnuksen on vastattava yksiselitteisesti figuratiivisen tai erityisen logon kuvaa, myös väreiltään, ja sitä on käytettävä aina maantieteellisen merkinnän yhteydessä.” on korvattu seuraavasti: ”Merkintä kiinnitetään tuotteisiin tarrana, jonka on oltava riittävän suuri, jotta merkintä on erittäin selvästi nähtävillä. Merkintä muodostuu kahdesta samankeskisestä soikiosta, joista sisempi on keltainen (Pantone 102 c) ja ulompi punainen (Pantone p485). Merkintään on kirjoitettu valkoisilla suuraakkosilla ja kirjasinlajilla ITC Avant Garde Gothic sanat ”Pera Mantovana” sekä ”Indicazione Geografica Protetta” (suojattu maantieteellinen merkintä) tai kirjainlyhenne ”IGP” (SMM). Lisäksi voidaan käyttää ilmaisuja, joilla viitataan yrityksiin, nimiin, toiminimiin, yksityisiin tuotenimiin tai yritysryhmittymiin ja jotka eivät ole mainostavia tai omiaan johtamaan kuluttajaa harhaan. Tällaiset ilmaisut sijoitetaan etiketissä, pakkauksessa tai tarrassa olevan merkinnän keltaiseen eli sisempään osaan samankokoisilla tai pienemmillä kirjaimilla kuin sanat ”Indicazione Geografica Protetta” (suojattu maantieteellinen merkintä).” Kappale on korvattu tarkemmilla säännöksillä, jotka vastaavat edellä kuvattuja merkintään, graafisiin piirteisiin ja kokoon liittyviä muutoksia. Nämä ominaisuudet on määritetty täsmällisemmin tuotteen näkyvyyden ja helpon tunnistettavuuden varmistamiseksi. Lisäksi ehdotetaan sellaisten yrityksiin, nimiin, toiminimiin, yksityisiin tuotenimiin tai yritysryhmittymiin viittaavien ilmaisujen käyttöä, jotka eivät ole mainostavia tai omiaan johtamaan kuluttajaa harhaan. Tällaiset ilmaisut sijoitetaan etiketissä, pakkauksessa tai tarrassa olevan merkinnän keltaiseen eli sisempään osaan samankokoisilla tai pienemmillä kirjaimilla kuin sanat ”Indicazione Geografica Protetta” (suojattu maantieteellinen merkintä).

— Seuraava virke on poistettu: ”Vientiin tarkoitetuissa erissä on oltava myös merkintä ”Tuotettu Italiassa”.” ”Tuotettu Italiassa” -merkintää koskeva maininta ehdotetaan poistettavaksi, koska tästä säädetään jo voimassa olevassa lainsäädännössä.

Merkintä

Tuotteen tunnistettavuuden parantamiseksi on tarpeen lisätä kuva merkinnästä tuote-eritelmään ja yhtenäisen asiakirjan 3.6 kohtaan.

Valvontaelin

Muutetun tuote-eritelmän 7 artiklan mukaisesti uutena on lisätty seuraava viittaus valvontaelimeen:

”Tuote-eritelmän noudattamista seurataan asetuksen (EU) N:o 1151/2012 37 artiklan mukaisesti. SMM-tuotteen ”Pera Mantovana” seurannasta vastaavaksi valvontaelimeksi on valittu CSQA Certificazioni srl (osoite: Via S. Gaetano, 74, 36016 Thiene (VI), Italia, puh. +39 0445313011, faksi: +39 0445313070, sähköposti: csqa@csqa.it).”

Näin tuote-eritelmä saatetaan asetuksen (EU) N:o 1151/2012 7 artiklan 1 kohdan g alakohdan säännösten mukaiseksi.

YHTENÄINEN ASIAKIRJA

”PERA MANTOVANA”

EU-nro: PGI-IT-01533-AM01 – 19.7.2018

SMM (X) SAN ( )

1. [SAN:n tai SMM:n] nimi tai nimet

”Pera Mantovana”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Merkintä ”Pera Mantovana” viittaa yksinomaan seuraavien päärynälajikkeiden hedelmiin: Abate Fetel, Conference, Decana del Comizio, Kaiser, Max Red Bartlett, Williams, Carmen ja Santa Maria.

Pera Mantovana -päärynöillä on oltava kulutukseen saatettaessa seuraavat ominaisuudet:

Abate Fetel

epikarppi: väri vaaleanvihreästä kellertävään, kantauurteessa ja kukkaperän ympärillä ruosteenruskeita täpliä;

muoto: kalebassin muotoinen, pitkänomainen;

koko: halkaisija vähintään 60 mm;

vähimmäissokeripitoisuus: (Brix) 11°;

kovuus enintään: 5,5/0,5 kg/cm2.

Conference

epikarppi: väri vihertävän keltainen, kantauurteen ympärillä laajasti ruosteenruskeita täpliä, jotka kattavat usein noin kolmasosan hedelmän pinnasta sen alaosassa;

muoto: päärynän muotoinen, usein symmetrinen;

koko: halkaisija vähintään 60 mm;

vähimmäissokeripitoisuus: (Brix) 11°;

kovuus enintään: 5,5/0,5 kg/cm2.

Decana del Comizio

epikarppi: sileä, väri vaaleanvihreästä kellertävään, usein vaaleanpunertavia sävyä, hajanaisia ruosteenruskeita täpliä;

muoto: keilamainen;

koko: halkaisija vähintään 70 mm;

vähimmäissokeripitoisuus: (Brix) 11°;

kovuus enintään: 4,5/0,5 kg/cm2.

Kaiser

epikarppi: karhea, kauttaaltaan ruosteenruskea;

muoto: kalebassin tai päärynän muotoinen;

koko: halkaisija vähintään 60 mm;

vähimmäissokeripitoisuus: (Brix) 11°;

kovuus enintään: 6,0/0,5 kg/cm2.

Williams ja Max Red Bartlett

epikarppi: sileä, pohjaväriltään keltainen, vaihtelevasti

vaalean- tai kirkkaanpunaista, toisinaan raidallista pintaväritystä;

muoto: pienen kvittenin tai päärynän muotoinen;

koko: halkaisija vähintään 60 mm;

vähimmäissokeripitoisuus: (Brix) 11°;

kovuus enintään: 7,0/0,5 kg/cm2.

Santa Maria

epikarppi: sileä, pohjaväriltään vihertävän keltainen;

muoto: päärynän tai typistetyn päärynän muotoinen;

koko: halkaisija vähintään 60 mm;

vähimmäissokeripitoisuus: (Brix) 11°;

kovuus enintään: 6,0/0,5 kg/cm2.

Carmen

epikarppi: vihreä, jossa vaaleanpunaista väritystä;

muoto: kalebassin muotoinen, hieman pitkänomainen;

koko: halkaisija vähintään 60 mm;

vähimmäissokeripitoisuus: (Brix) 11°;

kovuus enintään: 6,0/0,5 kg/cm2.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

–

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien viljelyyn ja sadonkorjuuseen kuuluvien tuotantovaiheiden on tapahduttava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

”Pera Mantovana” on pakattava kaupan pitämistä varten pakkaukseen, johon voidaan kiinnittää erityinen merkintä, jossa on sanat ”Pera Mantovana” sekä ”Indicazione Geografica Protetta” (suojattu maantieteellinen merkintä) tai kirjainlyhenne ”IGP” (SMM). Jos hedelmät myydään pakkauksesta yksittäin, niistä 50 prosenttia on merkittävä tällä merkinnällä, tai mikäli tuote myydään sinetöidyssä pakkauksessa, merkintä voidaan kiinnittää suoraan pakkaukseen.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Pakkauksen etu- tai sisäpuolelle on merkittävä selvästi, helposti luettavassa muodossa ja samankokoisin kirjaimin merkinnät ”Pera Mantovana” sekä ”Indicazione Geografica Protetta” (suojattu maantieteellinen merkintä) tai kirjainlyhenne ”IGP” (SMM).

Samaan näkymään voidaan merkitä myös pakkaajan nimi, tavaramerkki tai toiminimi ja osoite sekä lajikkeen nimi.

Jos tuotetta myydään loppukuluttajalle irtotavarana pakkauksista tai laareista, jotka on varustettu sinetillä tai joiden sisältämät hedelmät on varustettu tarroilla, tuote on sijoitettava erityisesti merkittyihin osastoihin tai säiliöihin, joissa on selvästi näkyvillä samat tiedot, jotka on tuote-eritelmän mukaan merkittävä pakkauksiin tai jotka on merkitty irtotavarana myytäviä yksittäisiä hedelmiä sisältäviin pakkauksiin.

Kuva merkinnästä:

4. Maantieteellisen alueen tarkka rajaus

Tuotantoalue, joka tunnetaan myös nimellä Oltrepò Mantovano, sisältää Mantuan maakunnan päärynänviljelyyn soveltuvat alueet, mukaan lukien seuraavat kunnat: Sabbioneta, Commessaggio, Viadana, Pomponesco, Dosolo, Gazzuolo, Suzzara, Borgo Virgilio, Motteggiana, Bagnolo San Vito, Sustinente, Gonzaga, Pegognaga, Moglia, San Benedetto Po, Quistello, Quingentole, San Giacomo delle Segnate, San Giovanni del Dosso, Schivenoglia, Borgo Mantovano, Ostiglia, Serravalle a Po, Poggio Rusco, Magnacavallo, Borgocarbonara ja Sermide e Felonica.

5 Yhteys maantieteelliseen alueeseen

”Pera Mantovanan” rekisteröintipyyntö perustuu tuotteen laatuun, joka puolestaan on luontoon liittyvien tekijöiden ansiota.

Oltrepò Mantovanon alue ja paikallinen historiallinen päärynäntuotanto ovat tiiviisti yhteydessä toisiinsa.

Tuotantoalue, jonka perinteinen nimi on Oltrepò Mantovano, kuuluu vanhimpiin ja mielenkiintoisimpiin laatupäärynöiden viljelyalueisiin.

Aluetta hallitsee laaja tulvatasanko, jolle on aikojen saatossa kertynyt maa-ainesta useilta valuma-alueilta. Tämä on lisännyt merkittävästi maan mineraalipitoisuutta ja maaperän hedelmällisyyttä, minkä ansiosta siellä kasvatetut päärynät ovat erittäin laadukkaita.

Tällä alueella päärynöitä voidaan kasvattaa käyttämättä lainkaan voimaperäisiä menetelmiä, joita maanviljelyssä on teknologisten innovaatioiden myötä otettu viime vuosina käyttöön. Sen sijaan viljelyssä hyödynnetään asianmukaisesti alueen luonnollisia olosuhteita, jotka eroavat merkittävästi ympäröivien alueiden olosuhteista.

Lukuisat tieteelliset tutkimukset ovat osoittaneet alueen soveltuvan erityisen hyvin päärynäntuotantoon ja vahvistaneet, että ”Pera Mantovanan” viljelyalueen maaperä on poikkeuksellisen hedelmällistä.

Alueen viljelijät ovat kasvattaneet päärynäpuita jo satojen vuosien ajan.

Vuosisatojen ajan tätä arvokkaana pidettyä hedelmää kasvatettiin pääasiassa aateliskartanoiden keittiöpuutarhoissa (”broli”).

Markkinoiden rakenteiden, kuljetuksen ja varastointimahdollisuuksien parantuessa 1900-luvulla päärynänviljely pääsi kunnolla vauhtiin, mikä johti paitsi tuotantomäärien kasvuun myös laadun parantumiseen.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Hallitus on aloittanut kansallisen vastaväitemenettelyn julkaisemalla 18. toukokuuta 2018 Italian tasavallan virallisen lehden numerossa 114 ehdotuksen suojatun maantieteellisen merkinnän ”Pera Mantovana” hyväksymiseksi.

Tuote-eritelmän koko teksti on saatavissa osoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön kotisivulle (www.politicheagricole.it) ja valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.